CELEX: E2016P0005
Language: lv
Date: 2016-03-22 00:00:00
Title: Norvēģijas Rūpnieciskā īpašuma tiesību apelācijas padomes 2016. gada 22. marta lūgums EBTA Tiesai sniegt konsultatīvu atzinumu Oslo pašvaldības apelācijas lietā (Lieta E-5/16)

26.1.2017   
            
            
               LV
            
            
               Eiropas Savienības Oficiālais Vēstnesis
            
            
               C 26/17
            
         Norvēģijas Rūpnieciskā īpašuma tiesību apelācijas padomes 2016. gada 22. marta lūgums EBTA Tiesai sniegt konsultatīvu atzinumu Oslo pašvaldības apelācijas lietā
   (Lieta E-5/16)
   (2017/C 26/08)
   Norvēģijas Rūpnieciskā īpašuma tiesību apelācijas padome (Klagenemnda for industrielle rettigheter) 2016. gada 22. marta vēstulē, kuru EBTA Tiesas kanceleja saņēma 2016. gada 31. martā, lūdza EBTA Tiesu sniegt konsultatīvu atzinumu Oslo pašvaldības apelācijas lietā par šādiem jautājumiem.
   
               1.
            
            
               Vai ar autortiesībām aizsargātu darbu preču zīmju, kuru aizsardzības periods ir beidzies, reģistrācija noteiktos apstākļos ir pretrunā Preču zīmju direktīvas 3. panta 1. punkta f) apakšpunkta aizliegumam reģistrēt preču zīmes, kas ir pretrunā “sabiedriskajai kārtībai vai pieņemtajiem morāles principiem”?
            
         
               2.
            
            
               Gadījumā, ja atbilde uz 1. jautājumu ir apstiprinoša, vai tas, ka ar autortiesībām aizsargāts darbs ir labi atpazīstams un tam ir ievērojama kultūras vērtība, ietekmēs novērtējumu?
            
         
               3.
            
            
               Gadījumā, ja atbilde uz 1. jautājumu ir apstiprinoša, vai citi faktori, kas nav minēti 2. jautājumā, var ietekmēt novērtējumu, un ja tā, tad kādi?
            
         
               4.
            
            
               Vai Direktīvas 2008/95/EK 3. panta 1. punkta e) apakšpunkta iii) punkts ir piemērojams attiecībā uz skulptūru divdimensionāliem attēlojumiem?
            
         
               5.
            
            
               Vai Direktīvas 2008/95/EK 3. panta 1. punkta c) apakšpunkts ir piemērojams kā juridiskas tiesības atteikt tādas preču zīmes, kuras ir divdimensionāli vai trīsdimensionāli preču formas vai izskata attēlojumi?
            
         
               6.
            
            
               Gadījumā, ja atbilde uz 5. jautājumu ir apstiprinoša, vai Direktīvas 2008/95/EK 3. panta 1. punkta b) un c) apakšpunkts ir saprotams tā, ka valsts reģistrācijas iestādei, vērtējot preču zīmes, kas sastāv no divdimensionāliem vai trīsdimensionāliem preču formas vai izskata attēlojumiem, ir jāpiemēro novērtējuma kritērijs, kas paredz noteikt, vai dizainparaugs būtiski atšķiras no darījumdarbības nozares normas vai prakses, un vai atteikuma iemesls var būt tāds, ka šāda preču zīme ir preču formu vai izskatu aprakstoša?